MLDataScientist/Wikipedia-uzbek-2024-05-01 huggingface dataset:
Rustam Abdurahmonov

Rustam Abdurahmonov (1905, Buxoro — ?, Toshkent) — jurnalist, tarjimon, adabiy tanqidchi. U matbuot sahifalarida Abdulla Qodiriy, Maqsud Shayxzoda va boshqa yozuvchilar ijodi haqida o‘zining vulgar-sotsiologik qarashlarini bayon etgan.

Dastlabki muxbirlik faoliyati 
Rustam Abdurahmonov 1905-yilda G‘ijduvon tumanida dehqon oilasida tug‘ilgan. 8 yoshida novvoyga shogird tushib, 9 yil novvoylik qilgan. 1922-yili Markaziy Rossiyadan Buxoroga kelgan otliq askarlardan birining oilasi bilan tanishib, ulardan o‘qish-yozishni o‘rgangan. 1925-yilda Buxorodagi ikki yillik pedagoglar tayyorlash kursini tugatgach, o‘zi tug‘ilib o‘sgan qishloq maktabida o‘qituvchilik qila boshlagan. Shu voqeadan bir yil avval, 1924-yil kuzida, maktab sahnasida „bosmachi“larga qarshi yozilgan va amir amaldorlari masxara qilingan pyesani ko‘rgan Rustam Abdurahmonov „Eski amaldorlar yo‘qolsin!“ degan maqola yozgan va maqola „Ozod Buxoro“ gazetasida bosilib chiqqan edi. U endi o‘qituvchilik qilish bilan birga qishloq muxbiri sifatida ham qalam tebratib, „Qizil O‘zbekiston“, „Yosh leninchi“ gazetalari va „Mushtum“ jurnali sahifalarida „Ko‘rgan“, „Chumchuq“, „Darakchi“, „Xabarchi“, „Kenjatoy“ taxalluslari bilan, „Ozod Buxoro“ gazetasining „Qarmoq“ hajviy bo‘limida esa „Mulla Tayoq“ taxallusi bilan xabar, maqola, feleton va hajviy she’rlarni e’lon qiladi.

Jurnalistik faoliyati 
Rustam Abdurahmonov 1927-yildan boshlab „Ozod Buxoro“da ishlay boshlaydi. 1928-yilda O‘rta Osiyo Kommunistik universitetining jurnalistika fakultetiga o‘qishga kiradi. O‘qishni tugatgach, 1930—1933-yillarda „Ozod Buxoro“ gazetasi o‘rniga chiqa boshlagan „Buxoro proletari“ gazetasiga muharrir etib tayinlanadi. 1933—1941-yillarda „Lenin yo‘li“, „Ilg‘or Surxon uchun“ viloyat hamda „Kolxoz yo‘li“ va „Qizil O‘zbekiston“ respublika gazetalariga muharrirlik qiladi. Ikkinchi jahon urushi boshlanganidan so‘ng armiyaga chaqirilib, 1942-yilning noyabridan Voronej frontida o‘zbek tilida chiqa boshlagan „Vatan sharafi uchun“ gazetasiga 1946-yilgacha muharrirlik qilgan, mayor darajasigacha ko‘tarilgan.

Ilmiy-ijodiy faoliyati 
Armiya safidan ozod qilingan Rustam Abdurahmonov 1946—1959-yillarda O‘zbekiston kompartiyasi Markaziy Komiteti huzuridagi Partiya tarixi institutida katta ilmiy xodim, tarjima sektorida ilmiy mudir, maslahatchi, direktor o‘rinbosari lavozimlarida xizmat qiladi. N.V.Gogolning „O‘lik jonlar“, L.N.Tolstoyning „Urush va tinchlik“, V.G.Belinskiyning „Gogolga xat“, B.Polevoyning „Chin inson qissasi“ asarlarini o‘zbek tiliga o‘giradi.

Rustam Abdurahmonov adabiy tanqid bilan ham shug‘ullanib, „Mafkura maydonida kurashni kuchaytiraylik“, „Uzangiga ko‘tarilgan“ („Ochilgan qo‘riq“ romanining tarjimasi to‘g‘risida) (1934), „Obid ketmon“ qissasi haqida“ (1935) kabi maqolalar yozgan. Muallif bu maqolalarida badiiy adabiyotga vulgar sotsiologizm nuqtayi nazardan yondashgan. 

Rustam Abdurahmonov yetarli adabiy ma’lumotga ega bo‘lmagani holda keyin ham adabiyot va adabiyotshunoslik masalalari (masalan, Shayxzoda va Ahmad Yassaviy ijodlari)ga aralashib, vulgar-sotsiologik qarashlarini davom ettirgan.

Manbalar 

Buxoroda tugʻilganlar
Buxorolik jurnalistlar
Buxorolik adabiy tanqidchilar
Boboyi Poradoʻz maqbarasi

Boboyi Poradoʻz maqbarasi — Buxorodagi meʼmoriy yodgorlik. Maqbara XIX asrda bunyod etilgan boʻlib, Salloxona darvozasi tashqarisida joylashgan. Hozirgi kunda maqbara Buxoro shahrining Ibn Sino nomli kutubxonasidan oʻtib joylashgan. Maqbara Oʻzbekiston moddiy va madaniy meʼrosining koʻchmas mulk obyektlari milliy roʻyxatiga kiritilgan.

Tarixi 
Maqbara olim va shayx Hazrat Boboyi Poradoʻz (yamoq tikuvchi) qabri ustiga qurilgan. Boboyi Poradoʻz (842—925) yillarda yashab, 83 yosh umr koʻrgan. Uning kasbi yamoqchilik va etikdoʻzlik boʻlgan. shuning uchun u etikdoʻzlarning piri ham hisoblanadi. Mazkur maqbarada Boboyi Poradoʻzdan tashqari koʻplab kishilarning qabri mavjud boʻlgan. Maqbara kirish qismi qayta taʼmirlangan. Maqbaraning yon tomonida tugʻ boʻlib, avliyo qabri joylashganligini bildiradi. Yodgorlik kirish qismi peshtoqi naqsh bilan bezatilgan va maqbara eshigi yangi qoʻyilgan. Maqbara usti kichik va katta gumbazlardan iborat. Maqbara ichkarisida marmardan sagʻana boʻlib, ikki tomonida ziyoratchilarga qulaylik boʻlishi uchun oʻrindiqlar qoʻyilgan. Maqbara ichkarisida mehrob ham mavjud. Sadriddin Salim Buxoriyning fikriga koʻra, sovet yillarida maqbarani buzish uchun kelgan traktor oʻchib, haydovchi oʻlib qolgan. Shu sababli maqbara buzilmay qolgan. Mazkur ziyohatgohga etikdoʻz, tikuvchi, mahsidoʻz va boshqa kasb egalari kelib ziyorat qiladilar. Oʻzbekiston mustaqillikka erishganidan soʻng mazkur maqbara tadbirkor Abdulgʻafur Mirzoyev tashabbusi bilan taʼmirlangan.

Meʼmorchiligi 
Boboyi Poradoʻz maqbarasi Oʻrta Osiyo meʼmorchiligi uslubida bunyod etilgan. Maqbara pishiq gʻisht, yogʻoch, tosh va ganchdan qurilgan. Hozirgi kunda maqbara saqlanib qolingan.

Rivoyat 
Rivoyatlarga koʻra, Boboyi Poradoʻz yotgan mozordagi tuproq zaxm kasalliklariga va turli jarohatlarga davo boʻlar ekan.

Manbalar

Adabiyotlar

Ilmiy adabiyotlar 
 
 

Oʻzbekiston meʼmoriy yodgorliklari
Buxoro meʼmoriy yodgorliklari
Buxoro viloyati
Laziz Azizzoda

Laziz Azizzoda (1889, Toshkent — 1987, Toshkent) — ilmiy xodim, sharqshunos. „Milliy istiqlol“ tashkiloti faollaridan biri sifatida qatag‘on qilingan.

Tarjimayi holi 
Laziz Azizzoda 1889-yilda saroybon oilasida tug‘ilgan. Eski maktabni tugatib, Toshkent madrasalaridan birida tahsil olgan (1914—1917). Toshkentning Eski shahar qismidagi Rossiya Kommunistik bolsheviklar partiyasi musulmon byurosida mas’ul lavozimlarda ishlagan. So‘ngra Buxoro Xalq Sovet Respublikasiga borib, „Buxoro axbori“ gazetasida muharrir o‘rinbosari va nashriyotda direktor o‘rinbosari bo‘lib ishlagan (1920—1921). So‘ngra Toshkentdagi oliy o‘lka badiiy texnikumida direktor o‘rinbosari (1921-yil yozi), Millatlar xalq komissarligi qoshidagi o‘zbek sho‘basida kotib va „Uchqun“ jurnalida tahrir hay’ati a’zosi bo‘lib ishlagan (Moskva, 1923—1924). 

1924-yilda O‘rta Osiyo davlat universiteti (hozirgi O‘zbekiston Milliy universiteti)ning sharq fakultetiga o‘qishga kirib, bir yildan so‘ng diplom olgan. 1925—1926-yillarda Ilmiy markazda ishlagan. Laziz Azizzoda shu yillarda Turkistondagi milliy istiqlol uchun boshlangan yashirin harakatda ishtirok etadi. Tarqatib yuborilgan „Milliy ittihod“ tashkiloti o‘rniga, uning tashabbusi bilan „Milliy istiqlol“ tashkiloti tuziladi (1926). 1926-yil oxirlarida Moskvaga chaqirib olinadi. Moskvaga borib, Sharq xalqlari kommunistik universitetida o‘qituvchilik qilgan, ayni vaqtda SSSR xalqlari etnik madaniyati ilmiy-tekshirish institutining aspiranturasida o‘qigan.

1927-yil aprelida, nomzodlik dissertatsiyasi himoya qiladigan kuni aksilinqilobchilik va millatchilik faoliyati bilan shug‘ullangan yashirin tashkilotning faollaridan biri sifatida Davlat xavfsizlik boshqarmasi qamoqqa olinadi. Laziz Azizzoda sovet davlatining qatag‘on siyosati qoralangan 50-yillarda ozodlikka erishadi. Oqlanganidan so‘ng uzoq muddat O‘zbekiston Fanlar akademiyasi Sharqshunoslik institutida ilmiy xodim bo‘lib xizmat qiladi. Laziz Azizzoda o‘tgan asrning 30—50-yillarida yashagan davlat, jamoat va madaniyat arboblariga bag‘ishlangan kitob va risolalar muallifi.

Maqolalari 

 Azizzoda L. Shahar boshlig‘i haqida musulmon bolsheviklarining qarori: [Toshkent shahri boshlig‘i Islombek Xudoyorxonov haqida] // Ishtirokiyun. 1918-yil 16-noyabr.
 Azizzoda L. O‘lka musulmon byurosi saylanishi munosabatida // Ishtirokiyun. 1919-yil 17-oktyabr.
 Azizzoda L. Buxoroda inqilob // Ishtirokiyun. 1920-yil 14-mart.
 Azizzoda L. Kuchimiz ortmoqda // Buxoro axbori. 1921-yil 13-mart.
 Azizzoda L. Hamma narsa bilim uchun // Buxoro axbori. 1921-yil 5-aprel.
 Azizzoda L. Behbudiy // Maorif va o‘qituvchi. 1926-yil 2-son.

Manbalar 

Buxoroda faoliyat yurtiganlar
„Buxoro axbori“ gazetasi
Sovet davri qatagʻon qurbonlari
Dmytro Sydorenko

Dmitriy Vitaliyovich Sidorenko (1994-yil 31-iyul, Mariupol, Donetsk viloyati, Ukraina) — ukrainalik futbolchi, Polshaning „Visla“ (Sandomir) klubi futbolchisi. Asosiy pozitsiya — markaziy himoyachi, chap himoyachi va tayanch yarim himoyachi pozitsiyalarida ham oʻynaydi.

Biografiyasi 
Mariupol shogirdi „Illichivets“ (birinchi murabbiylar — Valeriy Korotkov va Yuriy Yaroshenko). Ukraina bolalar va oʻsmirlar futbol ligasida u Mariupol jamoasida, shuningdek, DYUFA OAJ YMZ (Yenakieve) uchun oʻynagan. 2012—2013-yilgi mavsumda u „Illichivets“ safida Ukraina yoshlar chempionatida toʻrtta oʻyin oʻtkazib, „Azov“ga ushbu chempionatning kumush medallarini qoʻlga kiritishga yordam berdi.

U 2011—2020-yillarda Ukraina professional futbol klublarida oʻynagan. Shu vaqt ichida u Ukraina chempionatining Birinchi ligasida „Suma“, „Xirnika-Sport“, „Metalista“ PFK tarkibida jami 94 oʻyin oʻtkazib, 6 ta gol urgan. 1925" va Kramatorsk „Avangard“. Ikkinchi ligada u „Illichivets-2“ „Kremin“, „Ingulets-2“ va Novokaxovning „Enerji“ saflarida atigi 53 ta oʻyin oʻtkazdi (7 ta gol). Bundan tashqari, u Ukraina kubogida 7 ta oʻyin oʻtkazdi. 2016—2017-yil mavsumda u „Kremeniy“ning 12 oʻyinida maydonga tushib, bitta gol urdi va jamoaga Ikkinchi ligada uchinchi oʻrinni egallab, sinfda yuqoriga koʻtarilishiga yordam berdi. Biroq Sidorenko „bronza“ mavsumining birinchi qismidan soʻng Kremenchug klubini tark etdi.

U 2021-yil yanvar oyida Samarqandning „Dinamo“ klubi futbolchisiga aylandi. 2021-yilgi mavsum yakunlariga koʻra „Dinamo“ Pro-ligada ikkinchi oʻrinni egalladi — O‘zbekiston chempionati ikkinchi divizioni — va Superligada oʻynash huquqini qoʻlga kiritdi. Sidorenko samarqandliklar safida 14 ta o‘yin o‘tkazib, chempionatda 2 ta gol urgan, O‘zbekiston kubogida ham 3 ta o‘yin (3 ta gol) o‘tkazgan. 2022-yil boshida u O‘zbekiston Pro-ligasining boshqa klubi — shu nomdagi shaharning „Buxoro“ klubiga o‘tdi.

Muvaffaqiyatlari 

 Illichivets U-19 (Mariupol):

 Ukraina yoshlar chempionatining kumush medali sovrindori: 2012—2013

 Kremin (Kremenchuk):

 Ukraina chempionati ikkinchi ligasining bronza medali sovrindori: 2016—2017

 Dinamo (Samarqand):

 Oʻzbekiston chempionati Pro-Ligasi kumush medali sohibi: 2021-yil

 Buxoro:

 O‘zbekiston chempionati Pro-ligasi kumush medali sohibi: 2022-yil

Manbalar

Havolalar 

 Statistika vistupіv v Ukraїnі na ofіsіynomu saytі UAF
 Profіl futbolіsta na ofіsіynomu saytі PFL
 
 Sidorenko Dmitro Vіtalіyovich na saytі transfermarkt.com (angl.)
 Profіl gravsya na saytі footballdatabase.eu
 Profіl gravsya na ofіsіynomu saytі FK „Metalіst 1925“
1994-yilda tugʻilganlar
31-iyulda tugʻilganlar
Ukraina futbolchilari
Buxoro klubi futbolchilari
Dinamo Samarqand futbolchilari
Oʻzbekistondagi chet ellik erkak futbolchilar
Oychechak

Oychechak (; ? — 1221) — Xorazmshoh Muhammadning rafiqlaridan biri, asli kelib chiqishi turkmanlardan boʻlgan malika; Xorazmshoh Jaloliddinning onasi. Oʻz vaqtida kanizak boʻlgan.

Hayoti 
Ajdodlari va kelib chiqishi nomaʼlum boʻlgan bu ayol Xorazmshoh Muhammadning haramida boʻlgan va Sultonning toʻngʻich oʻgʻli Jaloliddinni dunyoga keltirgan.

Qaynonasi Turkon xotun Oychechakni past tabaqadan boʻlganligi sababli yoqtirmagani manbalarda qayd etilgan. Moʻgʻullar bosqini vaqti 1220-yilda unga nabirasining oldiga borish taklif etilgan, biroq Turkon xotun:

1221-yilda Jaloliddin Chingizxon boshchiligidagi moʻgʻul jangchilari tomonidan magʻlubiyatga uchratiladi. Oʻgʻli yetakchiligidagi qoʻshin jangda magʻlubiyatga uchragani maʼlum boʻlgach, Oychechak haramdagi xotinlari bilan birga ularni asirlikdan qutqarish uchun oʻgliga yordam soʻrab murojaat qiladi:

O‘g‘lining buyrug‘i bilan daryoga tashlangan ayollar Hind daryosiga tushib halok boʻlgan. Zudlik bilan o‘ldirishi buyurilgan Jaloliddinning yetti yoshli o‘g‘ligina Chingizxon tomonidan asirga olingan.

Manbalar 

1221-yilda vafot etganlar
Jaloliddin Manguberdi
Malikalar
Hamdam Tojiyev

Hamdam Tojiyev  (1900-yil tavallud topgan — 1938-yil vafot etgan) — Buxoro shahar partiya komiteti birinchi sekretari.

Hamdam Tojiyev 1900-yilda Toshkent shahrining  Yakkachoʻp mahallasida tavallud topgan. Millati o‘zbek. Oliy ma‘lumotli. 1917-yilda Toshkentdagi rus-tuzem maktabini tamomlagan. 1924-1928-yillarda Sverdlov nomidagi kommunistik universitetda tahsil olgan. Keyinchalik Moskva shahrida joylashgan Qizil professorlar institutini tugatgan. Mehnat faoliyatini 1909-1918-yillarda Toshkentdagi choyxonada qora ishchi bo‘lib ishlashdan boshlagan. 1919-yildan boshlab Toshkentning Eski shahrida joylashgan „Namuna“ maktabida dars bergan. Shu bilan birga Toshkent Eski shahar komsomolida madaniyat va targ‘ibot bo‘limi mudiri boʻlib ishlagan. 1920-yilning sentyabr oyidan 1922-yilga qadar tuman komsomol tashkilotida mas‘ul inspektor bo‘lib xizmat qilgan. Undan so‘ng Eski Buxoroda Komsomol Markaziy komiteti mas‘ul sekretari bo‘lib ishlagan. Hamdam Tojiyev Kommunistik universitetda o‘qib yurgan kezlarida Oʻrta Osiyo respublikalarida oʻtkazilgan milliy chegaralanish munosabati partiya ishiga jalb qilingan. 1925-yilning oktyabridan 1926-yil oxirigacha qadar Toshkent shahri Eski shahar rayon partiya komiteti Toshkent boʻlimi rahbari sifatida faoliyat yuritgan. 1929-yilning may oyigacha Oʻzbekiston K (b) P Markaziy komitetida mas’ul inspektor, 1930-yilning iyun oyigacha Oʻzbekiston davlat nashriyoti idorasi raisi, 1930-yil oʻrtalaridan 1931-yil iyunigacha Kattaqoʻrgʻon tumani partiya komiteti mas’ul kotibi boʻlib ishlagan.

1931-yilning avgustidan boshlab 1932-yil soʻnggiga qadar Moskva shahrida joylashgan Qizil professorlar institutida tahsil olgan. 1936-yil sentyabridan 1938-yilga qadar yaʼni qamoqqa olinguncha Buxoro shahar partiya komiteti birinchi sekretari boʻlib ishlagan. Oilali. Yashash manzili sifatida Buxoro shahri, Kogon massivi 8-uy roʻyxatga olingan.

SSSR Oliy sudi harbiy kollegiyasi sayyor sessiyasining Toshkentda boʻlib oʻtgan yigʻilishida Hamdam Tojiyev otuvga hukm qilinadi. Sud va ijro 1938-yil 4-oktyabrda boʻlib oʻtgan. Hamdam Tojiyev keyinchalik oqlangan.

Manbalar 

1900-yilda tugʻilganlar
1938-yilda vafot etganlar
Sovet davri qatagʻon qurbonlari
Kishilar
Toshkentda vafot etganlar
Chery eQ7

Chery eQ7 – Xitoy avtomobil ishlab chiqaruvchisi boʻlmish Chery kompaniyasi tomonidan ishlab chiqariluvchi elektromobil.

Texnik koʻrsatkichlari 

Chery eQ7 ning uzunligi 4675 mm, kengligi 1910 mm, balandligi 1660 mmni tashkil qiladi.

Avtomobilning ogʻirligi 1850 kg, maksimal tezligi 180 km/soatni tashkil qiladi. Elektromobil 100km/soat tezlikka sakkiz soniyada erisha oladi. CLTC sikliga koʻra bosib oʻtish masofasi 512 km ga teng.

Narxi 

Elektromobilning narxi 21 800 $dan boshlanib, 29 070 $gacha bo'lgan narx oralig'ida sotiladi.

Yana qarang 
 Xitoyning avtomobil ishlab chiqaruvchilari roʻyxati

Manbalar 

Xitoy avtomobillari
2010-yilgi Qishki Olimpiadada togʻ changʻi sporti

2010-yilgi Qishki Olimpiada oʻyinlarida togʻ changʻi sporti Kanadada, Vankuver shimolidagi Britaniya Kolumbiyasining Uistler shahridagi Whistler Blackcomb kompleksida boʻlib oʻtdi. Oʻnta tadbir 13-27-fevralga rejalashtirilgan edi; ob-havo birinchi hodisani, erkaklar musobaqalarini ikki kun, dushanba, 15-fevralga kechiktirishga majbur qildi.

Medallar jadvali 
2006-yilda 8 ta, 2002-yilda esa 7 ta medalni qoʻlga kiritgan avstriyalik erkaklar ushbu Olimpiadada medal qoʻlga kirita olmadi. Fransiya va mezbon davlat, Kanada, nemis erkaklari, Shveysariya va Italiya ayollari ham shohsupadan chetda qoldi. Qoʻshma Shtatlar sakkizta medal bilan oʻzining eng yaxshi ishtirokini oʻtkazdi, va faqat bitta Olimpiadada bu natijaga erishgan, Avstriya, Fransiya, Shveysariyadan keyingi, toʻrtinchi davlatga aylandi.

Shaxsiy hisobda uchta erkak va besh ayol bir nechta medallarni qoʻlga kiritdi; Uch karra medal sohibi amerikalik Bode Miller va norvegiyalik Aksel Lund Svindal boʻlib, har ikkisi ham har bir xil medalni qoʻlga kiritdi. Yagona ikki karra oltin medal sohibi germaniyalik Mariya Höfl-Riesch boʻldi.

Manbalar 

Qishki olimpiada oʻyinlari
2010-yilgi Qishki Olimpiada oʻyinlarida figurali uchish

2010-yilgi Qishki Olimpiada oʻyinlarida figurali uchish Vankuverdagi Tinch okeani kolizeyida, Britaniya Kolumbiyasi, Kanadada boʻlib oʻtdi. Voqealar 2010-yil 14-27-fevral kunlari boʻlib oʻtdi.

Shen Xue va Zhao Xongbo (Xitoy) juftlik konkida uchish boʻyicha oltin medalni qoʻlga kiritdi. Bu 1960-yildan beri birinchi marta Rossiya, Sovet Ittifoqi yoki Birlashgan terma jamoa (MDH) bayrogʻi ostidagi jamoa oltin medalni qoʻlga kirita olmagan.

Bellashuvlar jadvali 
Barcha vaqtlar Tinch okeani standart vaqti (UTC-8) boʻyicha.

Medallar jadvali

Manbalar 

Qishki olimpiada oʻyinlari
Rabot

Rabot (arab.) — oʻrta asrlarda arablarning mustahkamlangan qarorgohi. Tarhi toʻrtburchak, devorlarida minoralari boʻlgan. Dastlab (Islom dini tarqala boshlagan davrda) gʻoziylarga moʻljallab qurilgan maxsus bino. Keyinchalik rabot faqat qoʻrgʻon, istehkom maʼnosidagina emas, balki mehmonxona (karvonsaroy) mazmunida ham tushunilgan. Zohidlar ham maxsus rabotlarda yashaganlar. Markaziy Osiyoda VIII—X asrlarda koʻchmanchi aholi yashaydigan hududlar bilan chegaradosh xududlarda koʻplab rabotlar qurilgan. Ulardan eng mashhuri Raboti Malikdir.

Manbalar 

Arxitektura
Natan Gurevich

Natan Gurevich Yakovlevich (1888-yil, Rajitsa — 1938-yil) — Qizil yulduz ordeni sohibi, O‘zbekiston SSR Xalq komissarlari soveti raisining ikkinchi oʻrinbosari. Keyinchalik qatagʻon qurboni boʻlgan.

Natan Gurevich 1888-yil 11-aprelda Latviyaning Rajitsa shahrida meshchan oilasida dunyoga kelgan. 1903—1906-yillarda Pskovdagi Bayq ustaxonasida shogird, 1906-1909-yillarda Vologda shogird, usta yordamchisi bo‘lib ishlagan.

1909—1912-yillarda harbiy xizmatni o‘tagan. Armiyadan qaytgandan so‘ng 1912-yildan 1915-yilgacha Buxoro shahrida joylashgan kerosin omborida ish boshqaruvchi bo‘lib ishlaydi. 1915—1916-yillarda Qozogʻistonning Aris stansiyasida kerosin ombori mudiri, 1916—1918-yillar orasida esa Buxoro yig‘uv punkti mudir yordamchisi, keyinroq mudir bo‘lib ishlagan. 1918-yildan 1921-yilgacha Yangi Buxoroda Markaziy Xalq xo‘jaligi kengashi, tuman paxtachilik bo‘limi raisi bo‘lgan. Paxtachilik sohasida Turkiston Respublikasi kollegiya a‘zosi sifatida ishlagan.

1921-yilning boshidan iyul oyiga qadar Qo‘qonda viloyat xalq xo‘jaligi kengashi raisi vazifasini bajargan.
1921—1923-yillarda esa tashqi savdo xalq komissarligining Buxoro, Turkiston respubliklari bo‘yicha bo‘lim boshqaruvchisi va vakili, 1923—1924-yillari Buxoro paxtachilik komitetida Likviditsiya qilish komissiyasi raisi sifatida faoliyat yuritgan.
Rus va yahudiy tillarini mukammal bilgan. 1918-yilning mart oyida Qizil armiya saflarida oddiy askar sifatida Buxoro amirligiga qarshi kurashgan.
1924-yilda Buxoro Xalq hukumati paxtachilikni tiklashdagi faol ishtiroki uchun Qizil yulduz ordeni bilan taqdirlagan.
1933-yildan 1937-yilgacha O‘zbekiston paxta tayyorlash trestining boshqaruvchisi, 1937-yil 16-mayda O‘zbekiston SSR Xalq komissarlari soveti raisining ikkinchi oʻrinbosari bo‘lib ishlagan. Yashash manzili sifatida Toshkent shahri, Sovetskaya koʻchasi 16-uy roʻyxatga olingan.
SSSR Oliy Sudi kollegiyasining 1938-yil 7-oktyabrda sayyor yigʻilishi boʻlib oʻtadi. Unda Natan Gurevich ishi koʻrib chiqiladi. Mahkum sud hukmiga binoan oʻlimga hukm etilgan, jazo oʻsha kuniyoq amalga oshirilgan.

Manbalar 

1888-yilda tugʻilganlar
1938-yilda vafot etganlar
Sovet davri qatagʻon qurbonlari
Kishilar
Toshkentda vafot etganlar
Latviyada tugʻilganlar
Ziyot Agayev

Ziyot Agayev — Yangi Buxoro shahar soveti raisi. Jalolquduq tuman partiya komiteti birinchi sekretari.  Qatagʻon qurboni boʻlgan.

Ziyot Agayev 1898-yilda Eronning Miyon hududida dehqon oilasida tug‘ilgan. Otasi yoshligida vafot etgan, onasi uyma-uy yurib kir yuvuvchilik, tikuvchilik qilgan. Oilada onasidan tashqari ikki opasi ham bo‘lgan. Ammo ularning 1913-yildan keyingi taqdiri noma‘lum.

1911-yildan yollanib ishlay boshlaydi. 1913-yilda eronlik Sayfullo ismli shaxs uni 5 eroniy tumanga 4 yil muddatga yollanib ishlashga taklif qiladi. Agayev bu pullarni onasida qoldirib, pudratchi Sayfullo bilan birga Rossiyaga ketgan.

1911-yildan 1912-yilgacha Marv stansiyasida va Chorjo‘y temiryo‘l stansiyalarida yuk tashuvchi bo‘lib ishlagan. Ziyot Agayevni pudratchi Sayfullo 1912-yilda yangi Buxoroga olib kelib  paxta zavodiga ishga qo‘yadi. U Buxoroda 1914-yilgacha ishlaydi. 1914—1918-yillarga pudratchiga qaram bo‘lmasdan yuk tashuvchi bo‘lib ishlagan. Agayev qishda paxta zavodida, yozda Buxoro tovar stansiyasida yuk tashuvchi bo‘lib ishlagan.
1919-yilda Yangi Buxoro uyezd-shahar partiya komiteti Agayevni paxta zavodidan olib, uyezd-shahar partiya komitetiga ishga qo‘yadi. U yerda targʻibot va milliy tartibot bo‘limi mudiri bo‘lib ishlagan. 1921-yilgacha maxsus bo‘lim vakili bo‘lib ishlagan.

1923-yilda O‘rta Osiyo kommunistik universitetida o‘qiydi.
1923-yilda VKP (b) Markaziy Komiteti Turkiston byurosi Agayevni Buxoro milliy sovet respublikasi partiya tashkiloti Markaziy komiteti ixtiyoriga yuboradi. U yerda Agayev Yangi Buxoro shahar soveti raisi qilib tayinlanadi. Bu lavozimda 1924-yilgacha faoliyat ko‘rsatadi.

1931—1933-yillarda Bauman tuman partiya komiteti mas’ul kotibi bo‘lgan.

1935-yilning boshlarida Jalolquduq tuman partiya komiteti birinchi sekretari etib tayinlanadi.

SSSR Oliy sudi Harbiy kollegiyasi sayyor sessiyasining 1938-yil 8-oktyabrda bo‘lib o‘tgan yig‘ilishida Agayev Ziyot oliy jazo-otishga hukm qilinadi. Sud hukmi o‘sha kuni ijro etilgan. Vafotidan keyin Ziyot Agayev oqlangan.

Manbalar 

1900-yilda tugʻilganlar
1938-yilda vafot etganlar
Sovet davri qatagʻon qurbonlari
Kishilar
Toshkentda vafot etganlar
Eronda tugʻilganlar
Albert Anastasia

Umberto „Albert“ Anastasiya (, ; tugʻ. Anastasio ; 1902-yil 26-sentyabr — 1957-yil 25-oktyabr) — italyan-amerikalik mafioz, qotil va jinoyatchilar boshligʻi. Zamonaviy Amerika mafiyasining asoschilaridan biri, Murder Inc. tashkilotining hammuassisi, keyinchalik rahbari. Oxir-oqibat zamonaviy Gambino jinoyat oilasi boshligʻi lavozimiga koʻtarildi. Shuningdek, jinoiy karyerasining katta qismida, asosan, port ishchilari kasaba uyushmalari yordamida Nyu-York shahri qirgʻoqlarini boshqargan. Anastasiya 1957-yil 25-oktyabrda Vito Genovese va Carlo Gambinoning buyrugʻi bilan oʻldirilgan. Ushbu voqeadan soʻng Gambino oila boshligʻi boʻlgan.

Anastasiya Amerika tarixidagi eng shafqatsiz va qoʻrqinchli uyushgan jinoyatchilardan biri edi. Yuksak obroʻsi tufayli unga The Earthquake (Zilzila), The One-Man Army (Bir kishilik armiya), Mad Hatter (Majnun qalpoqchi) va Lord High Executioner (Lord Oliy jallod) laqablari berilgan.

Biografiyasi 

Albert Anastasiya 1902-yil 26-sentyabrda Italiyaning Kalabriya yarim oroli Parghelia kommunasida Bartolomeo Anastasio va Marianna Polistena oilasida tugʻilgan. Bolaga Umberto Anastasio ismi berilgan. Anastasiyaning otasi temiryoʻlchi boʻlgan. Birinchi jahon urushidan keyin vafot etgan vaqtida otadan toʻqqiz farzandi qolgan. Anastasiyaning sakkiz aka-uka: Raffaele; Frank; Anthony; Joseph; Gerardo; Luigi (Avstraliyaga koʻchib ketgan) and Salvatore Anastasio va bitta singlisi, Mariya, bor edi.

1919-yilda Anastasiya akalari Jozeph, Anthony va Gerardo bilan Nyu-Yorkda oʻzlari ishlaydigan yuk tashuvchi kemani tark etib, AQShga noqonuniy ravishda kirib borishdi. Ular tez orada Bruklindagi portda yuk tashuvchi boʻlib ishlay boshlashdi.

Manbalar